ཚེས་བཅུ་བཞི་ཉིན།ཉིན་སྔོན་མ་རྣམས་དང་མི་འདྲ་བར་ཚོགས་སུ་འདོན་ཆོས་དབྱངས་རྟ་རྒྱས་པ་ཡོད་པར་མ་ཟད།དྲོས་ཇའི་ཚོགས་དབུར་སྐྱབས་མགོན་རིན་པོ་ཆེ་གདན་འདྲེན་པ་དང་།དེའི་སྟེང་ཚོགས་ཆེན་ཞལ་ངོས་སངས་རྒྱས་ཀྱི་མཛད་རྣམ་དང་འབྲེལ་བའི་ཆོ་འཕྲུལ་སྨོན་ལམ་བརྗོད་བྱ་གཙོ་བོར་བྱས་ཏེ་ཚོགས་གཏམ་འབུལ་སྲོལ་ཡོད།དྲོས་ཇ་གྲོལ་རྗེས་གོས་སྐུ་ཞལ་འབྱེད་ཡོད་ལ།དེའི་སྟེང་གདན་ས་གསུམ་གྱི་སེར་སྦྲེང་རྒྱ་ཆེན་པོ་ཡོད།ད་ལྟའི་གོས་སྐུ་ཆེན་མོ་འདི་ནི།སྤྱི་ལོ་ལོར་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོ་གཙོས་དད་ལྡན་སེར་སྐྱ་རྣམས་ཀྱིས་སྦྱིན་བདག་བྱས་ཏེ།རེབ་གོང་ལྷ་རིས་པ་ཆེན་པོ་འཇིགས་མེད་སྐར་མདས་ལྷ་དཔོན་བྱས་ཏེ་གཉན་ཐོག་ལྷ་རིས་པ་ཉི་ཤུ་ལྷག་གིས་ཟླ་གཅིག་རིང་ལ་གསར་དུ་བཞེངས།གཙོ་སྐུ་སྟོན་པ་ཤཱཀྱ་ཐུབ་པ་དང་།དེ་ནས་གྲུབ་ཆེན་སྐལ་ལྡན་རྒྱ་མཚོ།ཇོ་བོ་རྗེ་ཨ་ཏི་ཤགྲུབ་ཆེན་ཆོས་པ་རིན་པོ་ཆེ།མཁན་ཆེན་དགེ་འདུན་རྒྱ་མཚོ།སྐྱབས་མགོན་སྐུ་ཕྲེང་བདུན་པ།སྤྱན་རས་གཟིགས།སྒྲོལ་ལྗང་།འཇམ་དབྱངས་དམར་སེར།ཁྲོ་བོ་མི་གཡོ་བ།རྒྱལ་བ་བྱམས་པ་མགོན་པོ།རྣམ་སྲས།མགོན་པོ་ཕྱག་དྲུག་པ།རྡོ་རྗེ་གུར།ཆོས་རྒྱལ།ལྷ་མོ་དམག་ཟོར་མ་བཅས་ཀྱི་སྐུ་འདྲ་བཞུགས་པའི་མཐོ་ཚད་ལ་སྤྱི་ཁྲི་སོ་གཅིག་དང་།ཞེང་ལ་སྤྱི་ཁྲི་ཉེར་གསུམ་ཡོད་པའི་གོས་སྐུ་བྱོན་ལེགས་ཞིག་ཡིན།